b'\n_START_ARTICLE_\nHelved\n_START_PARAGRAPH_\nHelved er en lille landsby p\xc3\xa5 \xc3\xb8en Als, beliggende i Notmark Sogn t\xc3\xa6t ved Fynshav. Den ligger i S\xc3\xb8nderborg Kommune og tilh\xc3\xb8rer Region Syddanmark. Helved ligger i udkanten af Danmarks st\xc3\xb8rste b\xc3\xb8geskov, N\xc3\xb8rreskoven.   _NEWLINE_Landsbyen har ca. 70 indbyggere og var i fordums dage en klassisk landsby, hvor hovedbesk\xc3\xa6ftigelsen bestod af landbrug. Da landbruget langsomt gik i opl\xc3\xb8sning fik flere og flere beboere arbejde p\xc3\xa5 Danfoss. _NEWLINE_Helved har i dag en meget aktiv friskole samt en genbrugsbutik. Bygningen tilh\xc3\xb8rende kroen Frydendal Kro & Hotel, som kan dateres tilbage til 1762, st\xc3\xa5r fortsat, men er ikke l\xc3\xa6ngere et aktiv erhverv. _NEWLINE_Der er flere gamle bindingsv\xc3\xa6rkshuse og en gammel (ikke mere aktiv) vandm\xc3\xb8lle i byen. Byens "oplande" best\xc3\xa5r bl.a. af Sk\xc3\xa6rtoft, Frydendal (hvor kroen ligger) og Stenkobbel. Der er en forhistorisk grav samt lang- eller runddysser og gravh\xc3\xb8je rundt omkring i skoven.\n_START_SECTION_\nBetydning\n_START_PARAGRAPH_\nNavnet "Helved" har sin oprindelse i de gamle (tyskinspirerede) dialekter. Man kan forbinde "-ved" (Witt) med "tr\xc3\xa6er", eller "skov". If\xc3\xb8lge Peder Gammeltoft, der er lektor ved Nordisk Forskningsinstitut betyder stednavnet simpelthen Helvede ._NEWLINE_Omkring 1995 foreslog kommunalbestyrelsen, at navnet "Helved" (grundet dets udtalem\xc3\xa6ssige lighed med Helvede) skulle \xc3\xa6ndres til "Helleved". Beboerne var imod navne\xc3\xa6ndringen af historiske \xc3\xa5rsager, men ogs\xc3\xa5 grundet navneligheden med byen Hellevad ved R\xc3\xb8dekro. Der blev samlet underskrifter, og det lykkedes at f\xc3\xa5 \xc3\xa6ndret de allerede trykte landkort tilbage til det oprindelige navn, Helved.'